મળવાની વ્યાખ્યા આપતા મારા પ્રિય શાયર કહે છે કે, “બે જણા દિલ થી મળે તો મજલિસ (મેહફીલ) છે ‘મરીઝ’, દિલ વિના લાખો મળે તો એને સભા કહેતા નથી.” બે દુશ્મનોનું મળવું અને બે પ્રેમીઓનું મળવું ખરા અર્થમાં મળવું કહી શકાય. એટલા સમયગાળા દરમિયાન બન્ને માટે આખું જગત ખરી પડે. “કોઈ જોઈ જશે” તેની ચિંતા અને “ભલે જોવા દે” એવી બેપરવાહી વચ્ચે પ્રેમાત્મક જંગ જામે ત્યારે ચિંતા, ડર કે કોઈ પણ પ્રકારની હદ તેમનાથી દસ ફુટ છેટી ખસી જાય છે. જેટલા વધારે સમય પછી મળવા મળતું હશે, તેટલું જ મનથી ભેટી પડવાનું બનતું હશે.